নবাব সিরাজদ্দৌলার সাথে বৃটিশ ইস্ট ইন্ডিয়া কোম্পানির ব্যাপক বিরোধের পিছনে অন্যতম প্রধান কারণ ছিল দস্তকের অপব্যবহার। মূলত নবাব মুর্শিদকুলি খানের সময় থেকে বাংলার নবাব দিল্লীর মুঘল সম্রাটের থেকে কার্যত স্বাধীন হয়ে রাজ্য পরিচালনা করতেন। মুঘল সম্রাটের জারিকৃত অনেক ফরমান ও আইন-কানুন তারা অনুসরণ করতেন না। ফলে এ সময় থেকে স্বাধীন নবাবের প্রশাসন ও কোম্পানির মধ্যে বাণিজ্যশুল্ক, দুর্গ নির্মাণ ও বাণিজ্যের জন্য এলাকা সম্প্রসারণ নিয়ে বিরোধ শুরু হয়। নবাব আলীবর্দি খানের সময় পরিস্থিতি শান্ত থাকলেও সিরাজউদ্দৌলার নবাব হবার পর থেকে বহুমাত্রিক ঘটনার আবর্তে ইংরেজ কোম্পানির সাথে নবাবের বিরোধ দ্রুত বাড়তে শুরু করে। পলাশির যুদ্ধ ও নবাব সিরাজদ্দৌলার পতনের পর মীর জাফর ক্ষমতায় আরোহণ করে। ১৭৬০ সালে রবার্ট ক্লাইভ তাকে ক্ষমতায় বসিয়ে বাংলা ত্যাগ করে।

ক্লাইভ বাংলা ত্যাগ করার পর মীর জাফর অসহায় হয়ে পড়ে। এছাড়া মীর জাফরের বিরুদ্ধেও সভাসদ ও কতিপয় জমিদারদের ষড়যন্ত্র চলমান ছিল। এরই মধ্যে মীর জাফরের সাথে ডাচ ইস্ট ইন্ডিয়া কোম্পানির ঘনিষ্ঠতা তৈরি হলে কোম্পানি তাকে সরিয়ে তার জামাতা মীর জাফরকে ক্ষমতায় বসায়। এ পর্যন্ত কোম্পানি কর্তৃক দস্তকের বহুল অপব্যবহার জারি ছিল।

মসনদের আরোহণের পর মীর কাশিম ইংরেজদের দস্তকের অপব্যবহারের বিরুদ্ধাচরণ করেন। তিনি কোম্পানীর পুতুল শাসক না হয়ে মূলত স্বাধীনভাবে রাজ্য পরিচালনা করতে চেয়েছিলেন। দেশীয় ব্যবসায়ীদের স্বার্থে বাণিজ্যের সংস্কারের জন্য মনোযোগী হন। তিনি আভ্যন্তরীণ বাণিজ্যের ক্ষেত্রে শুল্ক একেবারেই তুলে দেন। এতে করে সরকারের আয় কমে যায় ঠিকই, কিন্তু দেশী ব্যবসায়ীদের স্বার্থ সংরক্ষণের জন্য এর চেয়ে বেশি কিছু করাও সম্ভব ছিল না। এর ফলে দস্তক আইনত নিষিদ্ধ হয়। এছাড়া মীর কাশিম বাণিজ্য সুবিধার অপব্যবহার ও কোম্পানি কর্মচারীদের ব্যক্তিগত পর্যায়ে অবৈধ সম্পদ অর্জনের বিষয়ে কঠোর হতে শুরু করেন। এতে করে ব্রিটিশ ইস্ট ইন্ডিয়া কোম্পানির কর্মকর্তারা শঙ্কিত হয়ে ওঠে। অন্যদিকে রবার্ট ক্লাইভের অভাবে কোম্পানির কর্মকর্তারা দিশেহারাও ছিল। 

পরবর্তীতে রবার্ট ক্লাইভকে আবার এদেশে ফেরত পাঠানো হয়। এরপর মীর কাশিমকে সিংহাসনচ্যুত করা হয় বক্সারের যুদ্ধের মাধ্যমে। বলা হয়, দস্তকের অপব্যবহারের বিরুদ্ধাচরণ করাই মূলত মীর কাশিমের পতনকে অনিবার্য করে তোলে। 

বক্সারের যুদ্ধ জয়ের পর কোম্পানি মুঘল সম্রাট শাহ আলমের থেকে বাংলা, বিহার, উড়িষ্যার দিওয়ানী আদায় করে নেয়। রবার্ট ক্লাইভের দ্বৈত শাসনব্যবস্থা চালু হয় ও দস্তক সুবিধার অপব্যবহার আগের অবস্থানে ফিরে আসে। বাংলা, বিহার, উড়িষ্যার দিওয়ানী লাভের মাধ্যমে আনুষ্ঠানিকভাবে এদেশের শাসনক্ষমতার ভার বৃটিশদের হাতে চলে যায়। রবার্ট ক্লাভের দ্বৈত শাসনব্যবস্থায় রাজস্ব আদায়ের পুরো কর্তৃত্ব ছিল কোম্পানীর হাতে। দস্তকের মাধ্যমে বৃটিশদের বাণিজ্যিক সুবিধার অপব্যবহারই তখন আইন হিসেবে স্বীকৃতি পায়। বক্সারের যুদ্ধের ফলাফল বৃটিশদের পরবর্তীতে সমগ্র ভারত দখল করতে এক গুরুত্বপূর্ণ মাইলফলক ছিল।

বাংলা তথা ভারতীয় উপমহাদেশের দরিদ্রায়নে দস্তকের প্রভাব
দস্তকের বিলুপ্তি
রাজনৈতিক পটপরিবর্তনে দস্তক
ইতিহাস